Joernaliste uit Senzo Meyiwa-verhoor gejaagDie hooggeregshof in Pretoria. Foto: Maroela Media Verslaggewers van drie Suid-Afrikaanse mediahuise is Dinsdag tydens hul mediadekking van die opspraakwekkende Senzo Meyiwa-moordverhoor by die Pretoriase hooggeregshof in Gauteng berispe en uit die hofsaal gejaag. Dít nadat hulle glo ’n staatsgetuie agternagesit en met vrae gepeper het nog voordat hy by die getuiebank kon inskuif. Tumelo Madlala was ’n goeie vriend van Meyiwa en teenwoordig toe dié voormalige Bafana Bafana-kaptein byna agt jaar gelede by sy vriendin, die sangeres Kelly Khumalo, se ma se huis in Vosloorus doodgeskiet is. Madlala is nou ook die staat se derde getuie in die moordverhoor. Staatsaanklaer George Baloyi het gister aan regter Tshifhiwa Maumela gesê die media se optrede het Madlala voor sy getuienis “vreesbevange en onrustig” gelaat. Daar is gevolglik versoek dat die betrokke verslaggewers van SABC, eNCA and Newzroom Afrika uit die hofsaal verwyder word. Die verslaggewers het elkeen later ’n waarskuwing ontvang en is beveel om alle opnames van Madlala van hul toerusting te verwyder. Die betrokke verslaggewers is egter vanaf Woensdagoggend weer welkom in die hof nadat hulle om verskoning vir hul gedrag gevra het. Senzo Meyiwa. (Foto: soccerladuma.co.za) Die Suid-Afrikaanse Nasionale Redakteursforum (Sanef) het intussen die verslaggewers se optrede veroordeel en gesê joernaliste is nié bo die wet verhewe nie. Sanef het wel ook gesê dat die hof se onmiddellike reaksie op die voorval “jammer is, aangesien dit beteken het dat die meeste televisiekykers se voorreg om na die regstreekse verrigtinge te kyk van hulle ontneem is”. “Hierdie hofsaak het groot openbare belang,” wys Sanef in ’n verklaring daarop. Die forum gee egter in dié verklaring toe dat die verslaggewers “’n grens oorskry het”. Hy prys egter die betrokke verslaggewers daarvoor dat hulle om verskoning gevra het vir hul optrede. Muzikawukhulelwa Sibiya, Bongani Sandiso Ntanzi, Mthobisi Prince Mncube, Mthokoziseni Maphisa en SifikuhleNkani Ntuli Sifiso staan tereg van aanklag op die moord op Meyiwa. Hulle word aangekla van moord, poging tot moord, gewapende roof, die besit van vuurwapens sonder ’n lisensie en die besit van ammunisie. Lees al Maroela Media se berigte oor die moordverhoor hier. Bronne: EWN, News24